ต่างชาติถอนตัว‘ประกันข้าว’
อ้างเบี้ยต่ำส่อแววขาดทุนแน่‘ทิพย-ไทยวิวัฒน์’ยังร่วมมือ
28 มิ.ย. 2555

อ้างเบี้ยต่ำส่อแววขาดทุนแน่‘ทิพยไทยวิวัฒน์’ยังร่วมมือ
ประกันภัยต่อต่างชาติถอนตัวโครงการประกันนาข้าวเหตุเบี้ยต่ำเกิน ส่งไม้ให้กองทุนภัยพิบัติรับช่วง
แหล่งข่าวจากสมาคมประกันวินาศภัย เปิดเผยว่า ทางบริษัทรับประกันภัยต่อต่างประเทศอย่างสวิสรีและบริษัทอื่นๆ ได้ตอบปฏิเสธที่จะเข้ามารับประกันภัยต่อในโครงการประกันข้าวนาปี 2555 ที่คณะรัฐมนตรี (ครม.) เพิ่งอนุมัติโครงการและค่าเบี้ยไปเมื่อวันที่ 26 มิ.ย.ที่ผ่านมาแล้ว เนื่องจากค่าเบี้ยที่ ครม.อนุมัติที่ 129 บาทต่อไร่นั้นต่ำเกินไป และต้องขาดทุนแน่ เพราะก่อนหน้านี้ที่สมาคมได้เจรจากับบริษัทรับประกันภัยต่อไว้และได้ข้อสรุปอยู่ที่ 210 บาทต่อไร่
อย่างไรก็ตาม เมื่อเป็นนโยบายของรัฐบาล ทางสมาคมก็จะเจรจาใหม่กับบริษัทประกันทั้ง 6 แห่ง ซึ่งประกอบไปด้วยบริษัท ประกันภัยไทยวิวัฒน์ บริษัท ทิพยประกันภัย บริษัท กรุงเทพประกันภัย บริษัท ไทยเศรษฐกิจประกันภัย และบริษัท อลิอันซ์ ซี.พี. ประกันภัย ว่ายังยินดีที่จะรับประกันและเข้าร่วมโครงการต่อไปหรือไม่ ในเมื่อโครงการมีโอกาสขาดทุนสูงมาก ยิ่งเมื่อรัฐบาลมีเป้าหมายขยายพื้นที่รับประกันเป็น 8 ล้านไร่ ความเสี่ยงที่จะขาดทุนเพิ่มมากขึ้นก็ย่อมสูงขึ้นตามไปด้วย
ทั้งนี้ จากสถิติปี 2554 ที่รับประกันเพียง 1 ล้านไร่ ได้เบี้ยมา 100 ล้านบาท แต่จ่ายค่าสินไหมไปถึง 700 ล้านบาท โดยมีความเสียหายถึง 50% ของพื้นที่เพาะปลูกที่รับประกันไว้ ซึ่งเชื่อว่าในปี 2555 นี้ เกษตรกรคงหันมาทำประกันข้าวนาปีกันมากขึ้น โดยเฉพาะพื้นที่ที่มีความเสี่ยงสูงอย่างพื้นที่ลุ่มแม่น้ำเจ้าพระยา
“ถึงอย่างไรโครงการนี้ก็เกิดแน่ โดยกองทุนภัยพิบัติคงจะเข้ามารับหน้าที่เป็นผู้รับประกันภัยต่อแทนบริษัทต่างชาติ แต่กองทุนจะพร้อมรับความเสี่ยงไว้เองมากน้อยแค่ไหนก็คงต้องมาหารือกัน ซึ่งหากกองทุนยินดีรับความเสี่ยงไว้มาก บริษัทประกันภัยทั้ง 6 แห่ง ก็คงเข้าร่วมโครงการต่อไปทั้งหมด แต่หากกองทุนรับความเสี่ยงไว้เองเพียงเล็กน้อย ก็คงต้องขึ้นอยู่กับแต่ละบริษัทแล้วว่ายังพร้อมที่จะเข้าร่วมโครงการอีกหรือไม่ เพราะถึงอย่างไรโครงการนี้ก็ขาดทุนแน่” แหล่งข่าวเปิดเผย
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า บริษัทพร้อมเข้ามารับประกันโครงการประกันนาข้าวต่อไป โดยกองทุนภัยพิบัติจะเข้ามารับประกันภัยต่อ 100% ทำให้หมดห่วงเรื่องบริษัทรับประกันภัยต่อได้ แต่กองทุนขอให้บริษัทประกันที่เข้าร่วมโครงการรับความเสี่ยงภัยไว้ไม่ต่ำกว่า 1% ซึ่งก็ไม่มีปัญหา
“ตอนนี้มีประกันภัยไทยวิวัฒน์และทิพยประกันภัยที่เข้าร่วมโครงการแน่ ส่วนบริษัทอื่นคงต้องรอคุยกันก่อน” นายสมพร กล่าว